送周穎之京師
作者：趙抃
朝代：宋

paragraphs: 吾鄉伯堅真丈夫，氣剛色强言詞疎。
胸中一物不使有，日儲月斂唯詩書。
布裘落魄韋带緩，權門不肯低眉趨。
朋游累百誰爾汝，人皆不與爭揶揄。
掩關啜菽苦意氣，糞壤玉璧泥沙珠。
宣慈中山我孤處，昨日走介貽我書。
書云詔下籲俊乂，父兄命頴之京都。
古人求養志擇祿，今而豈得逃馳驅。
肩書手劍出門去，嚌咨肯復兒女如。
我聞此語涕交下，人皆欲養繄我無。
羨子之爲與道合，勸子亟往無踟躕。
明年得志拜堂上，豈非人子榮親歟。